Pasiūlymas EUROPOS PARLAMENTO IR TARYBOS SPRENDIMAS kuriuo iš dalies keičiama Direktyva 2003/87/EB, siekiant paaiškinti nuostatas dėl šiltnamio efektą sukeliančių dujų apyvartinių taršos leidimų pardavimo aukcionuose terminų /* COM/2012/0416 final - 2012/0202 (COD) */





AIŠKINAMASIS MEMORANDUMAS 1. ĮVADAS Direktyva 2003/87/EB sukūrus ES apyvartinių taršos leidimų prekybos sistemą, pirmą kartą pasaulyje atsirado tokio masto anglies dioksido rinka ir susiformavo bendra ES anglies dioksido kaina. Laikoma, kad ši rinka yra likvidi ir pagrįsta gerai veikiančia infrastruktūra. Dalis šios infrastruktūros yra susijusi su apyvartinių taršos leidimų pardavimo aukcionuose aspektais – sritimi, kurios reguliavimas minėta direktyva perduotas Komisijai, jai suteikiant įgyvendinimo įgaliojimus, o konkrečiai – priimti reglamentą dėl apyvartinių taršos leidimų pardavimo aukcionuose terminų, administravimo ir kitų aspektų. Šiais įgaliojimais Komisija jau pasinaudojo, ir minėtasis reglamentas jau ne kartą iš dalies keistas. Tačiau vykstant diskusijoms apie tai, ar reikia imtis pasiūlos ir paklausos neatitikimo šalinimo veiksmų ir kokie galimi tų veiksmų variantai, tam tikri suinteresuotieji subjektai ėmė abejoti dėl to, kaip Komisija iki šiol aiškino jai suteiktų įgaliojimų mastą. Todėl reikėtų nedelsiant aiškiau nustatyti su tuo susijusias direktyvos nuostatas, siekiant panaikinti visas abejones dėl Komisijos įgaliojimų ir užtikrinti teisinį aiškumą dėl priemonių, kurias Komisija gali priimti ateityje remdamasi šiais įgaliojimais. 2. REGULIAVIMO APLINKYBĖS Vienas iš aspektų, susijusių su perėjimu nuo 2-ojo etapo (2008–2012 m.) prie 3-iojo etapo (2013–2020) ir iki šiol priimtų įgyvendinimo nuostatų, yra tas, kad artimiausiu metu tikimasi labai didelio laikino apyvartinių taršos leidimų ir tarptautinių kreditų pasiūlos padidėjimo. Taip dar labiau sustiprinamas ir taip didelis nenumatytas su makroekonomikos raida susijęs poveikis, dėl kurio labai sumažėjo išmetamųjų teršalų kiekis; neprognozuojama, kad 2012 ir 2013 m. jis žymiai padidėtų. Taigi padidėjusi grynoji pasiūla ir sumažėjusi paklausa pereinant į 3-iąjį etapą daro vis didesnį poveikį tinkamam Europos anglies dioksido rinkos veikimui. Tokiomis išskirtinėmis aplinkybėmis Komisija šiuo metu svarsto, ar nereikėtų dar kartą keisti aukcionų tvarkaraščio, ir paprašys Klimato kaitos komiteto ekspertų apsvarstyti Komisijos reglamento (ES) Nr. 1031/2010 būsimų pakeitimų projektą ir pateikti nuomonę apie tai, kokių priemonių reikėtų imtis iki šių metų pabaigos. Komisija taip pat ragina visus kitus suinteresuotuosius subjektus pareikšti nuomonę dėl šio projekto ir yra pasiryžusi aktyviai diskutuoti šiuo klausimu. Daugiau informacijos pateikiama Komisijos tarnybų darbiniame dokumente „Informacija apie ES taršos leidimų sistemą, apie aukcionuose parduodamą ir laisvai paskirstomą šiltnamio efektą sukeliančių dujų apyvartinių taršos leidimų kiekį ir apie poveikį leidimų pertekliui iki 2020 m.“. Tuo tarpu teisėkūros procesas, kuriuo siekiama išaiškinti Komisijos įgaliojimus priimant šį dokumentą, turėtų būti vykdomas nedelsiant ir neatsižvelgiant į konsultacijų su Klimato kaitos komitetu rezultatus. Be to, Komisija patvirtina susitariant dėl Energijos efektyvumo direktyvos prisiimtą savo įsipareigojimą nedelsiant nagrinėti situaciją ir siūlyti veiksmus, kad būtų galima imtis tolesnių tinkamų struktūrinių priemonių, siekiant 3-ajame etape sustiprinti apyvartinių taršos leidimų prekybos sistemą ir padaryti ją veiksmingesnę. 3. TEISINIAI PASIŪLYMO ELEMENTAI Siekiant teisinio aiškumo reikėtų aiškiai nustatyti, kad siekdama užtikrinti tinkamą rinkos veikimą Komisija gali pritaikyti aukcionų tvarkaraštį, nustatytą Komisijos reglamentu (ES) Nr. 1031/2010. Siūlomas dalinis pakeitimas būtų toks ES ATLPS direktyvos atitinkamos nuostatos paaiškinimas. 2012/0202 (COD) Pasiūlymas EUROPOS PARLAMENTO IR TARYBOS SPRENDIMAS kuriuo iš dalies keičiama Direktyva 2003/87/EB, siekiant paaiškinti nuostatas dėl šiltnamio efektą sukeliančių dujų apyvartinių taršos leidimų pardavimo aukcionuose terminų (Tekstas svarbus EEE) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 192 straipsnio 1 dalį, atsižvelgdami į Europos Komisijos pasiūlymą, teisės akto pasiūlymą perdavus nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę[1], atsižvelgdami į Regionų komiteto nuomonę[2], laikydamiesi įprastos teisėkūros procedūros, kadangi: (1) 2003 m. spalio 13 d. Europos Parlamento ir Tarybos direktyvos 2003/87/EB, nustatančios šiltnamio efektą sukeliančių dujų emisijos leidimų sistemą Bendrijoje ir iš dalies keičiančios Tarybos direktyvą 96/61/EB[3], 10 straipsnio 4 dalyje konkrečiai nenustatyta, kaip per prekybos laikotarpį turėtų būti paskirstytas apyvartinių taršos leidimų kiekis; (2) siekiant teisinio aiškumo ir rinkos nuspėjamumo, reikėtų paaiškinti kad, siekdama užtikrinti tinkamą rinkos veikimą, Komisija išskirtinėmis aplinkybėmis gali pagal Direktyvos 2003/87/EB 10 straipsnio 4 dalį pritaikyti aukcionų tvarkaraštį; (3) todėl Direktyva 2003/87/EB turėtų būti atitinkamai iš dalies pakeista, PRIĖMĖ ŠĮ SPRENDIMĄ: 1 straipsnis Direktyvos 2003/87/EB 10 straipsnio 4 dalies pirma pastraipa papildoma tokiu sakiniu: „Prireikus Komisija, siekdama užtikrinti tinkamą rinkos veikimą, pritaiko kiekvieno laikotarpio tvarkaraštį.“ 2 straipsnis Šis sprendimas skirtas valstybėms narėms. Priimta Briuselyje Europos Parlamento vardu Tarybos vardu Pirmininkas Pirmininkas [1] OL C , , p. . [2] OL C , , p. . [3] OL L 275, 2003 10 25, p. 32.